Asiakas- ja potilasturvallisuuskeskus

Asiakas- ja potilasturvallisuuskeskus () on kansallinen kehittämiskeskus, joka tukee asiakas- ja potilasturvallisuuden suunnittelua ja kehittämistä Suomessa. Keskuksen toimintaa ohjaa Suomen sosiaali- ja terveysministeriö. Sitä rahoitetaan sosiaali- ja terveysministeriön ja Pohjanmaan hyvinvointialueen toimesta sekä hankkeiden avulla.

Vaasan sairaanhoitopiiri eli nykyinen Pohjanmaan hyvinvointialue perusti Potilas- ja asiakasturvallisuuden kehittämiskeskuksen vuonna 2019. Toiminta laajennettiin kattamaan koko Suomen alueen vuonna 2020. Nimi muutettiin Asiakas- ja potilasturvallisuuskeskukseksi vuonna 2022.
 Keskuksen tehtäviä 

 Asiakas- ja potilasturvallisuuden kehittämisen, suunnittelun, seurannan ja arvioinnin yhteensovittaminen hyvinvointialueilla.
 Kansallisen Asiakas- ja potilasturvallisuusstrategian 2022–2026 toimeenpanon tukeminen sekä uuden strategian valmistelu vuosille 2027–2031.
 Hoidon ja palvelujen turvallisuutta edistävän tutkitun tiedon ja hyvien käytänteiden välittäminen.
 Työkalujen välittäminen hyvinvointialueille, ammattilaisille, asiakkaille ja potilaille. Työkalut voivat esimerkiksi olla toimintamalleja, tarkistuslistoja ja mittareita, ja ne ovat vapaasti käyttöönotettavissa.
 Asiantuntijaverkostojen kouluttaminen ja ylläpitäminen.
 Valtakunnallisen tutkija- ja kehittäjäverkoston koordinointi sekä asiakas- ja potilasturvallisuustutkimuksen edistäminen.
Keskus julkaisee No harm -verkkolehteä, joka on maksuton ja avoimesti katsottavissa verkossa. Lehdessä kerrotaan ajankohtaisista asioita liittyen asiakas- ja potilasturvallisuuteen sekä jaetaan tutkittua tietoa ja hyviä käytäntöjä. Keskus käyttää myös sosiaalista mediaa tiedotusvälineenä.

 Toiminnan perusteet 
Keskus hoitaa Pohjanmaan hyvinvointialueelle vahvistettua kansallista tehtävää yhteensovittaa asiakas- ja potilasturvallisuuden kehittämistä ja suunnittelua.

Keskuksen toimintaa rahoittaa sosiaali- ja terveysministeriö ja Pohjanmaan hyvinvointialue. Lisäksi rahoitusta saadaan erilaisiin hankkeisiin.

Keskuksella on valtionavustukseen oikeuttavia tehtäviä, jotka sosiaali- ja terveysministeriö on määritellyt ja joita se ohjaa ja seuraa säännöllisesti. Tehtävät tarkistetaan vuosittain.

 Henkilöstö ja toimipaikat 
Asiakas- ja potilasturvallisuuskeskuksen johtajana toimii Tuija Ikonen. Hän on terveydenhuollon sekä thorax- ja verisuonikirurgian erikoislääkäri, joka toimii myös potilasturvallisuuden professorina Turun yliopistossa.

Keskuksessa toimii noin 20 asiantuntijaa, joiden koulutustaustat ovat muun muassa terveydenhuollossa, sosiaalihuollossa, koulutuksessa, farmakologiassa ja viestinnässä. Keskuksen toimistot sijaitsevat Vaasassa ja Helsingissä.

 Nimi 
Keskuksen nimi oli alkujaan vain englanninkielinen No-harm Center, mutta se sai epäonnistuneesta nimestä palautetta muun muassa Kotimaisten kielten keskukselta, jonka mukaan nimi ei täyttänyt hyvän julkishallinnon nimen kriteerejä. Kirjoituksessa viitataan oikeusasiamiehen päätökseen vuodelta 2010, jonka mukaan sairaalan yksikölle annettu nimi Stroke Unit on perustuslain, kielilain ja hallintolain vastainen. Keskukselle annettiin joulukuussa 2019 suomen- ja ruotsinkieliset nimet. Englanninkielistä nimeä perusteltiin sillä, että se viittaa Hippokrateen valaan.

 Lähteet 

 Aiheesta muualla 
 Asiakas- ja potilasturvallisuuskeskuksen verkkosivut

Luokka:Lääketieteen etiikka
Luokka:Turvallisuus
Luokka:Vaasa